SKRIFTLIG FORESPØRGSEL P-3744/00

af Theodorus Bouwman (Verts/ALE) til Kommissionen

(29. november 2000)

Om: Transportpolitik: forebyggelse af transport

I sin Udtalelse om den langsigtede politik for godstransporten, del 2 (august 1999), nævner Det Nederlandske Råd for Transport og Vandbygningsvæsen forebyggelse af transport som en mulighed for at begrænse det stigende transportbehov i Nederlandene. Ministeriet for Transport og Vandbygningsvæsen skriver i den nationale transportplan 2000, at der er ved at blive udviklet en politik for forebyggelse af transport. Målet med forebyggelse af transport er at frigøre den økonomiske vækst fra væksten i transportbehovet. Politikken sætter ind på tre punkter: 1) nedsættelse af produktvolumen, 2) begrænsning af transportafstande og 3) nedsættelse af returkørslerne.

I øjeblikket støtter ministeriet forskellige projekter og undersøger mulighederne for at videreudvikle politikken. Der kan nævnes følgende eksempler på projekter: Forsøg med at gøre produkterne mindre og lettere gennem nyt design, nedsættelse af vandindholdet i produkter, regional produktion/regionalt forbrug af produkterne og virtualisering af en del af produktkæden (virtuel auktion).

Da Kommissionen tilstræber en bæredygtig transportsektor, og også Rådet af transportministre støtter disse bestræbelser (the Council will achieve progress on environment relevant Commission proposals mldr 2204. samling i Rådet, Luxembourg, den 6. oktober 1999), bedes følgende spørgsmål besvaret:

1. Har Kommissionen kendskab til disse nye tiltag i Nederlandene?

2. Er der i andre EU-lande tale om en politik til forebyggelse af transport?

3. Er Kommissionen af den opfattelse, at forebyggelse af transport er en hensigtsmæssig metode til at nedsætte transportbehovet?

4. Beskæftiger Kommissionen sig i den nye hvidbog om transport med forebyggelse af transport? I bekræftende fald, hvordan? Ser Kommissionen i benægtende fald chancer/muligheder for forebyggelse af transport på EU-plan? Er Kommissionen rede til gennem forskning og initiativer at fremme forebyggelse af transport? Inden for hvilken tidsramme?

Svar afgivet på Kommissionens vegne af Loyola de Palacio

(21. december 2000)

1. Kommissionen er opmærksom på, at den nederlandske regering ved hjælp af en lang række foranstaltninger bestræber sig på at mindske transportens negative følger.

2. Transportens stadig større negative virkninger for samfundet har fået politikerne til at søge at finde frem til, hvordan man ved at svække bindingen mellem vækst i transport og økonomisk vækst kan mindske transportens omfang. Dette spørgsmål drøftes i flere medlemsstater, især har den britiske regering arbejdet intenst på dette område.

3. Forebyggelse af transport menes at indebære det generelle mål at mindske transportens negative virkninger. Dette mål kan imidlertid nås på flere måder. I stedet for at fokusere på transport som et negativt element i økonomien indeholder Kommissionens politik den erkendelse, at transport har været til stor fordel for Europas udvikling, men at det må forsøges at mindske dens negative følger. Fokus for Kommissionens mål er, på hvilke måder transportens negative virkninger kan mindskes (f.eks. afgifter til at mindske trafikpropper og miljøemissioner samt investeringer i alternativ transportinfrastruktur med henblik på en forskydning mod mindre skadelige transportmåder). Sådanne foranstaltninger anses for mere velegnede end en generel strategi for reduktion af transport.

4. I den hvidbog, der udkommer i begyndelsen af 2001, vil spørgsmålet om transportens virkninger blive behandlet ret indgående, og det bliver skitseret, hvilke foranstaltninger der er påkrævet for virkelig at mindske disse virkninger. Skift i transportmåde (fragt fra vej til bane, fra biler i byen til offentlig befordring) og nøjere overvejelser over transportomkostninger er to indlysende måder til at nedsætte den transport, der er unødvendig, eller hvis samfundsmæssige omkostninger er større end den private nytteværdi, samtidig med at den samfundsnyttige transport kan få lov til at vokse.

Kommissionen arbejder på at finde frem til foranstaltninger, der kan anvendes på EU-plan. I de tilfælde, hvor EU har kompetence, vil der blive fremsat konkrete forslag. På visse områder, f.eks. regional transport og bytransport, er nationale eller regionale transportplaner mere hensigtsmæssige.

Kommissionen er åben for konkrete forslag til, hvilke undersøgelser og hvilken forskning der med fordel kan sættes i gang på dette område på EU-plan med henblik på at finde frem til nye politikker, som Kommissionen kan fremkomme med forslag til, således at transportomkostningerne og transportens negative virkninger for samfundet kan bringes ned.